**СТАНОВИЩЕ**

ЗА ДИСЕРТАЦИОННИЯ ТРУД НА КРИСТИАНА БОЯДЖИЕВА

 „ ЖЕНАТА В МАЛКИЯ БЪЛГАРСКИ ГРАД СРЕДАТА НА XX в.

 до 1989“

 (СОЦИАЛЕН СТАТУС И РОЛИ)

 Дисертационният труд на Кристиана Бояджиева изследва една значима за българската етнология в последните години тема (жената през социализма), но по нов начин – през призмата на културата на малкия град по примера на Панагюрище. Градът е сполучливо подбран като възрожденско селище със значима локална култура, съчетаваща „селски“ и „градски“ начин на живот, с няколко килимарски и текстилни фабрики, в които са ангажирани жените още от периода преди 1944 г.

 Дисертационният труд се състои от увод, три глави, заключение, библиография и приложение. Авторефератът е изготвен съобразно изискванията. Авторката демонстрира всички необходими компетенции за теренна работа и писане на научен текст. Използваната литература е само на български език, което в известна степен ограничава обхвата на анализа. Основен принос на труда е богатият и интересен емпиричен материал, събран и добре анализиран авторката. В методологично отношение информацията, добита от житейските разкази на респодентките чрез прилагането на биографичния метод, се контекстуализира с данни от местната преса –в-к „Оборище“, със законови разпоредби и статистически данни.

 В увода не е направен преглед на литературата по проблема според обичайните изисквания. На с. 5 без позоваване ролята се дефинира като „социално умение, което се възпитава от ранно детство“, а на с. 115 - като „части от личността, които в определени моменти я припокриват“. В антролопогичната литература ролята се определя като очакван тип поведение, съответстващ на социалния статус на индивида ( Крейпо 2001). На някои места в текста се наблюдава смесване на двете понятия : говори се за роли, а всъщност става дума за обуславящите ги статуси. Като цяло обаче това не се отразява на анализа.

 Първа глава „Роли и социални позиции на жените в Панагюрище в края на XIX – началото на XX век“ представя подробно присъствието на жените както в частната сфера на дома, така и извън него. Освен избирателното право за всички жени е важно да се отбележи, че след 1944 г. и окончателно с конституцията от 1947 г. те получават и правото да наследяват наравно с мъжете. Представени са многобройни интересни данни относно статуса на жените в Панагюрище в периода преди 1944 г., за дейността на женското дружество „Надежда“, основано от Райна Княгиня, за връзката на жените с образованието и ролята им в културата, изкуството и социалните дейности. Интерес предизвикват данните от интервютата за работата на жените във фабриките за персийски килими в града, както и в домашното килимарство.

 Втора глава „Влияние на политическите промени от 9 септември 1944 върху статута и мястото на жената в малкия български град“ разглежда политиките на „държавната еманципация“ и влиянието им върху жените в Панагюрище. Добре очертана е амбивалентността на промените, които новият строй налага. От една страна, двата пола са изравнени в образованието, труда и миграцията, и като цяло позицията на жените в обществения живот се засилва. От друга страна, според данните на респондентите равноправието е условно : половите стереотипи продължават да имат важно значение за разделението на труда, за кадровата политика и назначенията в панагюрските заводи.

 Съхраняването на ритуалността, свързана с църковните календарни и семейни празници, се дължи основно на жените. Добре е представен новият празничен календар, конструиран като важен елемент от новия социалистически начин на живот. Интересно е изживяването на манифестациите като повод за показване на новите дрехи, чанти и обувки на жените. Характерното за Осми март излагане на изработени от жените бродирани тъкани, които се оглеждат от всички, напомня традицията за оглеждане на чеиза на булката в традиционната сватба. Новите трудови празници не са интериоризирани като важни от респондентите, вероятно защото са спуснати „отгоре“. Важен теоретичен въпрос е защо това не се случва с Осми март, който успява да се вкорени като Ден на жената и да запази своето място в празничния календар и до днес.

 Съществено е, че за разлика от венчавките, които бързо отпадат, опела се правят тайно почти до края на режима (Гончарова, Карамелска 2019). Това отразява консервативността на погребалните ритуали, които най-трудно се поддават на промени в сравнение с останалите обичаи от жизнения цикъл. По данни на историка Момчил Методиев в опит да ги ограничи, държавата дори прилага рестрикции: изнудва желаещите да изпратят своите близки със свещеник да нямат достъп до ковчези.

 Използваното на с. 107 понятие „задгробен живот“ не е приложимо относно християнството. Определянето на социалистическото семейство като „патриархално“ (с. 110, 146,148) също не е съвсем коректно. Въпреки че мъжът продължава да е глава на семейството, статусът на жената в социалистическия период е в много отношения променен, както показва и самият дисертационен труд. По думите на Ана Лулева, става дума за мъжки символичен и социален ред, основан на биологичните различия (с. 113), което не е синоним на „патриархален“.

 В трета глава „Дефиниране на роли и социални позиции ( социален статус) на жената от град Панагюрище в периода от средата на ХХ век до 1989 г.“ авторката типологизира ролите на жената в частната и обществената сфера. Четирите основни роли – на майка, домакиня, работничка и жена в мъжките професии, оформени и наложени от социалистическата пропаганда, са добре очертани емпирично. В частта за жената – работничка и ударничка по мое мнение се съдържат най-интересните емпирични данни в дисертацията. Те разкриват не само тежкия труд на работничките, но и усещането им за културно различие и различни културни компетентности при официални поводи, когато като награда ги водят на срещи с висши партийни лидери. В частта за жената –майка и важната роля на бабите в отглеждането на децата е добре да се цитира текстът на немски език на Илия Илиев за фигурата на бабата и целенасочената политика на властта срещу нея. Прилагам списък с още няколко публикации, чието цитиране би обогатило текста.

 Въпреки бележките по-горе, като цяло дисертационният труд е приносен, добре структуриран и четивно написан. Той обогатява съществуващата към момента литература с интересни данни и пречупване на проблема през призмата на малкия град. Ето защо убедено препоръчвам на уважаемото научно жури да присъди на Кристиана Бояджиева образователната и научна степен „доктор“.

Гончарова, Галина, Карамелска, Теодора 2019. Смъртта и отвъдният свят в генерационна перспектива: от социалистическото погребение до личния рай. В: Колева, Д. (ред.) Възрастта при социализма. Поколения в семейството и обществото. София: Рива, 225-262

Iliev, Ilija. Familie, Ideologie und Politik: Die Grobmutter in der stadtischen Familie nach 1945. . Brunnbauer, Uld, Karl Kaser (Hg). Vom Nutzen der Verwandten. Soziale Netzwerke in Bulgarien (19.und 20. Jahrhundert). Bohlau, Wien, 89-115

Крейпо, Ричли. 2001. Културна антропология или как да разбираме себе си и другите. София: Лик

Марчева, Илиана. 2001. Мъжките момичета в кръговрата на промените. Българката през втората половина на ХХ век – В: Граници на гражданството: европейските жени между традицията и модерността, София: ЛИК, 318-331.

Марчева, Илиана 2009. Еманципацията при социализма: българката във върховете на властта. В: Интердисциплинарни диалози. Сборник в чест на А. Запрянова. Институт по история, 173-201

Марчева, Илиана 2011. „Майка, труженичка, общественичка”: Елена Лагадинова – опит за типологичен портрет. *Известия на Старозагорския исторически музей*, Сборник от конференция „Личността в историята”, ред. Георги Бакалов, 444-452

**Марчева, Илиана 2022.** Проблеми на еманципацията на жените през 70-те години на ХХ век в България (по повод анкета с жени на ръководни длъжности от 1974 г.) – В:  Десислава Георгиева, Деница Ненчева ( състав. и ред.) „Полът: между хуманитарните, социалните и правните науки“, Scribens .233-240. ISBN 978-619-7467-38-3

Методиев, Момчил. 2010. Между вярата и компромиса. Българската православна църква и комунистическата държава. София: Сиела

Христов, Тодор. 2016. Хистеризиране на труда: психохигиена и биополитическо регулиране на женското тяло. В: Колева, Д. (ред.) Тялото при социализма. Режими и репрезентации, 90-110 София: Рива

 доц. д-р Евгения Кръстева-Благоева

18.03.2024